Хезболах (, или Хизболах, односно Хизб Алах, значи „Божја странка“) представља шиитску либанску проиранску (формално) паравојну организацију, која је настала 1982. године, као одговор на улазак Израела у јужни Либан. Након 18 година, Хезболахово војно крило ("Исламски отпор Либана") је, након многих губитака нанесених Израелцима, присилило Израел 2000. године на повлачење. Тренутни лидер покрета је Хасан Насралах који је на том месту од 1992. године. Покрет је проглашен терористичком организацијом од стране 6 земаља, укључујући и САД и Уједињено Краљевство. У садашњости покрет је израстао у организацију која има широк спектар делатности, укључујући и радио, телевизију, новине, школе, болнице, социјалне установе, а неки чланови су и у саставу либанске владе. Главни финансијер је Иран, а одређена помоћ стиже и од Сирије. Војни део Хезболаха располаже са око 1.000 наоружаних људи и око 10.000 у резервном саставу. Војна тактика се углавном заснива на ракетирању Израела. У нападима се искључује употреба бомбаша самоубица, а такође, бар начелно, не нападају се цивили. Хезболах се оградио од деловања Ал Каиде и у својим саопштењима осудио нападе на цивиле.